Adót spórol a hatékonyság a vállalatoknak | Világgazdaság
Érdemesebb lesz energiát megtakarítani
Adót spórol a hatékonyság a vállalatoknak
2017. 07. 06. 13:32 B. H. L.	Energia | Vállalatok
A nagyvállalatok 50, a közepes vállalatok 40, a kisvállalatok 50 százalékot írhatnak le a társasági adójukból, ha megfelelnek az új rendeletben foglaltaknak.
Adókedvezményt kaphatnak azok a vállalatok, amelyek energiahatékonysági beruházást valósítottak meg egy tavaly novemberi törvény most megszületett és hatályba lépett végrehajtási rendelete szerint. A nagyvállalatok 50, a közepes vállalatok 40, a kisvállalatok 50 százalékot írhatnak le a társasági adójukból, ha megfelelnek az új rendeletben foglaltaknak.
Eszerint energetikai audittal kell például igazolniuk, hogy beruházásukkal mennyi energia takarítható meg. Az auditot az energiahatékonysági törvény szerint erre felhatalmazott szervezet vagy szakember készítheti el méréssel vagy becsléssel, a beruházás üzembe helyezése után. (Az auditorokat a Magyar Energetikai és Közmű-szabályozási Hivatal tartja nyilván.) A megtakarítás nagyságát a villamos energiánál kilowattórában, a földgáznál köbméterben, a hőnél gigajoule-ban kell megadni.
Az adókedvezménynél nem számolható el költségként az olyan eszköz beszerzésének ára, amelyet az adózó nehéz helyzetű, vagy csőd-, felszámolási vagy kényszertörlési eljárás alatt álló adózótól szerzett be. Csak bizonyos esetekben számolható el a megújuló alapú áramtermelő berendezés beruházási költsége, és azoké a berendezéseké is, amelyeknél már eleve adott az energiahatékonyság alsó határa. Olyan beruházó nem kaphat adókedvezményt, amely az adott projekthez már igénybe vett egyéb energiahatékonysági célú támogatást. Az a cég is hiába pályázik, amelynek adótartozása van, végrehajtás folyik ellene, vagy megbírságolták be nem jelentett alkalmazott foglalkoztatása miatt, és a bírságot később sem csökkentették azért, mert utóbb bejelentette a dolgozót.
„Nagyon örülök a rendeletnek, nagy szükség van rá, hiszen már nagyon közel van 2020, amikorra Magyarországnak uniós vállalása teljesítéseként 154 petajoule-os elsődleges energiamegtakarítást kell elérnie” – válaszolt a Világgazdaságnak Szalai Gabriella, a Magyar Energiahatékonysági Intézet ügyvezetője. Szalai Gabriella szerint nagyon jó, hogy a szabályozás energiahatékonyságuk javítására ösztönzi a vállalatokat, de a várható hatását még nem lehet megbecsülni.
hatékonyság |